CELEX: 32020D1517
Language: hr
Date: 2020-10-19 00:00:00
Title: Odluka Vijeća (EU) 2020/1517 od 19. listopada 2020. o stajalištu koje treba zauzeti u ime Europske unije u Vijeću Organizacije za očuvanje sjevernoatlantskog lososa osnovanom Konvencijom za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina i stavljanju izvan snage Odluke (EU) 2019/937

20.10.2020   
               
               
                  HR
               
               
                  Službeni list Europske unije
               
               
                  L 348/16
               
            
         ODLUKA VIJEĆA (EU) 2020/1517
         od 19. listopada 2020.
         o stajalištu koje treba zauzeti u ime Europske unije u Vijeću Organizacije za očuvanje sjevernoatlantskog lososa osnovanom Konvencijom za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina i stavljanju izvan snage Odluke (EU) 2019/937
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Konvencija za očuvanje lososa u sjevernom Atlantiku (1) („Konvencija NASCO-a”) odobrena je Odlukom Vijeća 82/886/EEZ (2) i stupila je na snagu 1. listopada 1983.
                  
               
                     (2)
                  
                  
                     Konvencija NASCO-a trenutačno se primjenjuje na Ujedinjenu Kraljevinu zbog toga što je Unija stranka te konvencije.
                  
               
                     (3)
                  
                  
                     Na temelju članka 17. stavka 3. Konvencije NASCO-a pristup toj konvenciji, uz uvjet odobrenja Vijeća Organizacije za očuvanje sjevernoatlantskog lososa osnovanog Konvencijom NASCO-a, otvoren je svakoj državi koja ima ribolovnu jurisdikciju u sjevernom Atlantiku ili je država porijekla stokova lososa.
                  
               
                     (4)
                  
                  
                     Vijeće je 27. svibnja 2019. donijelo Odluku (EU) 2019/937 (3). Tom se odlukom podržavao zahtjev za pristup Ujedinjene Kraljevine Konvenciji NASCO-a, ali je odobrenje tog zahtjeva za pristup trebalo biti dodijeljeno od trenutka u kojem se pravo Unije prestane primjenjivati na Ujedinjenu Kraljevinu.
                  
               
                     (5)
                  
                  
                     Na temelju članka 129. stavka 4. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (4) Ujedinjena Kraljevina tijekom prijelaznog razdoblja može pregovarati, potpisivati i ratificirati međunarodne sporazume koje je sklopila u svoje ime u područjima u kojima Unija ima isključivu nadležnost, pod uvjetom da ti sporazumi ne stupaju na snagu niti se primjenjuju tijekom prijelaznog razdoblja, osim ako Unija to odobri. Odlukom Vijeća (EU) 2020/135 (5) utvrđeni su uvjeti i postupak za davanje takvih odobrenja.
                  
               
                     (6)
                  
                  
                     Pismom od 3. travnja 2020. Ujedinjena Kraljevina obavijestila je Komisiju da namjerava u svoje ime izraziti suglasnost da bude obvezana Konvencijom NASCO-a tijekom prijelaznog razdoblja.
                  
               
                     (7)
                  
                  
                     Provedbenom odlukom Vijeća (EU) 2020/1305 (6) daje se odobrenje Ujedinjenoj Kraljevini da u svoje ime izrazi suglasnost da bude obvezana Konvencijom NASCO-a jer su ispunjeni uvjeti utvrđeni u članku 3. stavku 1. Odluke (EU) 2020/135.
                  
               
                     (8)
                  
                  
                     Na temelju članka 66. Konvencije Ujedinjenih naroda o pravu mora (7) (UNCLOS) države iz čijih rijeka potječu stokovi anadromnih vrsta trebaju imati prvenstveni interes i odgovornost za te stokove. Država porijekla stokova anadromnih vrsta treba osigurati njihovo očuvanje utvrđivanjem prikladnih mjera za uređenje ribolova u svim vodama od kopna do vanjskih granica njezina isključivoga gospodarskog pojasa. Ako stokovi anadromnih vrsta migriraju u vode ili kroz vode od kopna do vanjskih granica isključivoga gospodarskog pojasa države koja nije država porijekla, ta država treba surađivati s državom porijekla radi očuvanja tih stokova i upravljanja njima.
                  
               
                     (9)
                  
                  
                     Kako bi se spriječilo neodrživo ribarstvo, u interesu je Unije da Ujedinjena Kraljevina surađuje u upravljanju stokovima lososa uz potpuno poštovanje odredaba UNCLOS-a i Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta (8) od 4. kolovoza 1995. ili bilo kojeg drugog međunarodnog sporazuma ili pravila međunarodnog prava.
                  
               
                     (10)
                  
                  
                     Kako je predviđeno u članku 66. UNCLOS-a, država porijekla stokova anadromnih vrsta i druge države koje love te stokove trebaju sklopiti aranžmane za provedbu navedenog članka. Takva se suradnja može uspostaviti u okviru regionalnih organizacija za upravljanje ribarstvom.
                  
               
                     (11)
                  
                  
                     Pristupanjem Ujedinjene Kraljevine Konvenciji NASCO-a omogućit će se Ujedinjenoj Kraljevini da surađuje u pogledu nužnih mjera upravljanja i očuvanja uzimajući primjereno u obzir prava, interese i obveze drugih zemalja i Unije te da osigura da se ribolovne aktivnosti provode na način koji za rezultat ima održivo iskorištavanje predmetnih stokova lososa.
                  
               
                     (12)
                  
                  
                     Pristupanjem Ujedinjene Kraljevine Konvenciji NASCO-a prije isteka prijelaznog razdoblja omogućilo bi se Ujedinjenoj Kraljevini da u potpunosti ispuni obveze koje proizlaze iz UNCLOS-a u pogledu mjera očuvanja i upravljanja i koje počinju proizvoditi učinke od trenutka kada prijelazno razdoblje završi i kada se pravo Unije prestane primjenjivati na Ujedinjenu Kraljevinu. Stoga je u interesu Unije da odobri zahtjev za pristup Konvenciji NASCO-a koji je podnijela Ujedinjena Kraljevina.
                  
               
                     (13)
                  
                  
                     Radi jasnoće i pravne sigurnosti Odluku (EU) 2019/937 trebalo bi staviti izvan snage,
                  
               DONIJELO JE OVU ODLUKU:
         
            Članak 1.
            
               1.   Stajalište koje treba zauzeti u ime Unije u Vijeću Organizacije za očuvanje sjevernoatlantskog lososa („Vijeće NASCO-a”) osnovanom Konvencijom o očuvanju lososa u sjevernom Atlantiku („Konvencija NASCO-a”) jest da se odobri zahtjev za pristup Ujedinjene Kraljevine Konvenciji NASCO-a.
            
            
               2.   Komisiju se ovlašćuje da glasuje u Vijeću NASCO-a o pristupanju Ujedinjene Kraljevine Konvenciji NASCO-a i o članstvu Ujedinjene Kraljevine u Komisiji za zapadni Grenland i Komisiji za sjeveroistočni Atlantik.
            
         
         
            Članak 2.
            Odluka (EU) 2019/937 stavlja se izvan snage.
         
         
            Članak 3.
            Ova Odluka stupa na snagu na dan donošenja.
         
         
            Sastavljeno u Luxembourgu 19. listopada 2020.
            
               
                  Za Vijeće
               
               
                  Predsjednica
               
               J. KLOECKNER
            
         
         
            (1)  SL L 378, 31.12.1982., str. 25.
         
         
            (2)  Odluka Vijeća 82/886/EEZ od 13. prosinca 1982. o sklapanju Konvencije za očuvanje lososa u sjevernom Atlantiku (SL L 378, 31.12.1982., str. 24.).
         
            (3)  Odluka Vijeća (EU) 2019/937 od 27. svibnja 2019. o stajalištu koje treba zauzeti u ime Europske unije u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina (SL L 149, 7.6.2019., str. 61.).
         
            (4)  SL L 29, 31.1.2020., str. 7.
         
         
            (5)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).
         
            (6)  Provedbena odluka Vijeća (EU) 2020/1305 od 18. rujna 2020. o davanju odobrenja Ujedinjenoj Kraljevini da u svoje ime izrazi suglasnost da bude obvezana određenim međunarodnim sporazumima koji će se primjenjivati tijekom prijelaznog razdoblja u području zajedničke ribarstvene politike Unije (SL L 305, 21.9.2020., str. 27.).
         
            (7)  SL L 179, 23.6.1998., str. 3.
         
         
            (8)  SL L 189, 3.7.1998., str. 17.